b"\n_START_ARTICLE_\nClub Deportivo Guadalajara\n_START_SECTION_\nHistoria\n_START_PARAGRAPH_\nSeuran perusti vuonna 1906 belgialainen kauppias Edgar Everaert. Seuran nimi oli alun perin Club de Futbol Union, mutta kaksi vuotta my\xc3\xb6hemmin h\xc3\xa4n muutti sen nimeksi nykyisen Club Deportivo Guadalajaran. Samana vuonna seura p\xc3\xa4\xc3\xa4tti peluuttaa ainoastaan meksikolaisia pelaajia ja periaate pit\xc3\xa4\xc3\xa4 edelleen. Guadalajara voitti ensimm\xc3\xa4isen amat\xc3\xb6\xc3\xb6rimestaruutensa my\xc3\xb6s vuonna 1908. Seuralle kertyi yhteens\xc3\xa4 14 amat\xc3\xb6\xc3\xb6rimestaruutta 1943 menness\xc3\xa4, jolloin Meksikossa siirryttiin ammattilaissarjaan._NEWLINE_Guadalajaran lempinimi Chivas (suom. vuohi) juontaa juurensa Primera Divisi\xc3\xb3n de M\xc3\xa9xicon alkuvuosille. Paikallinen sanomalehti haukkui joukkueen er\xc3\xa4\xc3\xa4ss\xc3\xa4 huonosti menneess\xc3\xa4 ottelussa 1948 pelaajien juoksennelleen ymp\xc3\xa4ri kentt\xc3\xa4\xc3\xa4 kuin vuohet. Ajan my\xc3\xb6t\xc3\xa4 kannattajat ottivat haukkumanimen\xc3\xa4 l\xc3\xa4hteneen nimityksen omakseen._NEWLINE_Guadalajaran ensimm\xc3\xa4inen mestaruus ammattilaissarjasta tuli 1957, mist\xc3\xa4 alkoi seuran kulta-aika. Seuraavien seitsem\xc3\xa4n kauden aikana se voitti kuusi mestaruutta. Tuon aikakauden aikana se voitti my\xc3\xb6s Meksikon cupin ja CONCACAF Champions' Cupin kerran sek\xc3\xa4 Meksikon Campe\xc3\xb3n de Campeonesin eli liigamestarin ja cupin voittajan kohtaamisen kuudesti. Menestysvuosina seurasta tuli Meksikon suosituin seura ja se on sit\xc3\xa4 edelleen vaikka menestys ei my\xc3\xb6hempin\xc3\xa4 vuosina ole ollut samaa tasoa. Vuoden 1965 j\xc3\xa4lkeen Guadalajara on voittanut mestaruuden nelj\xc3\xa4sti. Viimeisimm\xc3\xa4n mestaruuden se voitti 2006."